《百字令 寒夜生香馆同纫兰妹话感》
清代·杨芸

蕙炉烟里，避尖风、掩上云屏六幅。翠袖不禁寒料峭，欲倚更无修竹。

砚结轻冰，灯摇浅晕，瓦鼎茶初熟。遥空一碧，照窗华月如烛。

话到身世凄凉，闲愁宛宛，都上眉山曲。况是天涯摇落候，霜剪一庭衰绿。

已抱冬心，犹牵秋绪，惆怅流光速。相怜瘦影，胆瓶数朵残菊。

作者简介：杨芸（1778—？），字蕊渊，清常州金匮（今无锡）人，户部员外郎杨芳灿女，同邑景州知州秦承霈室。幼受四声，慧辨琴丝，妙修箫谱，词风美流，发在片玉冠柳之间，著有《金箱荟说》，皆古今闺阁诗话。